Dal az időről
(Téli vers júniusról)

A fürdők mind be fognak csukni,
Ha az idő még így marad,
Fagylaltokat és jeges kávét
Eszünk csak akkor, majd ha fagy.
Jégpálya lesz az uszodából
S megkezdődik a zsúrozás,
Ahol elhagytuk februárban,
Ott kezdődik a folytatás.

Előkerül a zálogházból
Az elrakott meleg kabát
S az utcán árulja a talján
Friss és meleg maróniját.
Orfeumban bundába játsznak
És fáznak így is még nagyon,
Így nyárelőkor, júniusban
Csinos kilátás, mondhatom.

A gazdák meg ─ lemondva, búsan ─
Telelnek szintén ezalatt,
Gyönyörködnek: a fagy s a zápor
Künn a mezőkön mint arat.
Bolond világ ez, Istenemre
És már mindennel így vagyunk:
A fején jár még az idő is,
Hát hogyne járnánk mink magunk?
Versek